KOMMISSIONENS FORORDNING (EF) Nr. 1467/1999

af 5. juli 1999

om ændring af forordning (EØF) nr. 1858/93 om gennemførelsesbestemmelser til Rådets forordning (EØF) nr. 404/93 for så vidt angår reglerne om støtte til udligning af indkomsttab i forbindelse med markedsføring af bananer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 1257/1999(2), særlig artikel 12 og 14,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(3), særlig artikel 3, stk. 2, og

ud fra følgende betragtninger:

(1) I Kommissionens forordning (EØF) nr. 1858/93(4), senest ændret ved forordning (EF) nr. 1062/1999(5), er der fastsat gennemførelsesbestemmelser for reglerne om støtte til udligning af indkomsttab i forbindelse med markedsføring af bananer;

(2) den gennemsnitlige produktionsindtægt fastlægges på grundlag af gennemsnittet af priserne på stadiet frit leveret første udskibningshavn i resten af EF, med fradrag af gennemsnitsomkostningerne ved transport og levering frit om bord; erfaringen med ordningen har vist, at de gennemsnitsomkostninger, der trækkes fra bananernes gennemsnitsværdi på stadiet frit leveret første udskibningshavn - ulosset, indtil nu er forblevet forholdsvis stabile; under disse forhold vil en uniformisering af dette fradrag forenkle forvaltningen af ordningen mærkbart, idet kriterierne i reglerne dog skal overholdes; den gennemsnitlige produktionsindtægt for bananer, der er produceret og markedsført i deres produktionsområde som defineret i artikel 12 i forordning (EØF) nr. 404/93, bør fastlægges særskilt på grundlag af de salgspriser, der konstateres på de lokale markeder, ligeledes med fradrag af et fast beløb for omkostninger ved at føre bananerne frem til de pågældende markeder;

(3) disse faste beløb bør revideres ud fra udviklingen i de faktiske omkostninger, bl.a. transportomkostningerne;

(4) erfaringen har vist, at datoerne for de erhvervsdrivendes indgivelse af forskudsansøgninger til medlemsstaternes myndigheder bør udskydes, for at de erhvervsdrivende kan få tilstrækkelig tid til at udarbejde deres dossierer;

(5) for at beregne udligningsstøtten er det berettiget, at alle de oplysninger om markedsføring af bananer, der fremsendes til Kommissionen, opdeles på forsendelser til Fællesskabet uden for deres produktionsområde og markedsføringer i et produktionsområde som defineret i artikel 12 i forordning (EØF) nr. 404/93;

(6) definitionen af den udløsende begivenhed for støtten til udbetaling af forskud og til udbetaling af støttens restbeløb bør tilpasses;

(7) nærværende forordning bør anvendes allerede i 1999 for mærkbart at forenkle forvaltningen af ordningen; konteringen af visse omkostninger, bl.a. omkostningerne ved at føre bananerne frem til markederne og transportomkostningerne, ved hjælp af indførte faste beløb er nemlig direkte baseret på de data, som medlemsstaterne registrerer ved markedsføringen af disse produkter;

(8) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

I forordning (EØF) nr. 1858/93 foretages følgende ændringer:

1) Artikel 3 affattes således: "Artikel 3

1. Den i artikel 12, stk. 5, i forordning (EØF) nr. 404/93 omhandlede gennemsnitlige produktionsindtægt for bananer, der er produceret og markedsført i Fællesskabet, beregnes ab pakkehal.

2. For bananer, der markedsføres i Fællesskabet uden for deres produktionsområde som defineret i artikel 12 i forordning (EØF) nr. 404/93, fastlægges den gennemsnitlige produktionsindtægt for hvert år på grundlag af gennemsnittet af priserne på bananer i produktionsområderne frit leveret første udskibningshavn - ulosset, med fradrag fra dette gennemsnit af et fast beløb på 18,7 EUR/100 kg (nettovægt) for gennemsnitsomkostningerne ved transport og levering frit om bord.

Den gennemsnitlige produktionsindtægt for bananer, der er produceret og markedsført i et produktionsområde som defineret i artikel 12 i forordning (EØF) nr. 404/93, fastlægges på grundlag af gennemsnittet af de salgspriser, der konstateres på de lokale markeder, med fradrag af et fast beløb på 0,29 EUR/100 kg nettovægt for omkostninger ved at føre bananerne frem til de pågældende markeder.

3. De i stk. 2 omhandlede faste beløb revideres, hvis gennemsnitsomkostningerne alt efter tilfældet ved transport, levering frit om bord eller bananernes fremførsel til markederne ændrer sig mærkbart."

2) Artikel 5, stk. 2, ophæves.

3) Artikel 7, stk. 2, litra a), affattes således: "a) ansøgninger om forskud indgives senest den 30. i marts, maj, juli, september og november, for så vidt angår bananer, der blev markedsført i den periode på to måneder, der går forud for den måned ansøgningen indgives."

4) Artikel 7, stk. 3, tredje led, affattes således: "- den mængde bananer, der er produceret og markedsført i den pågældende periode. Denne mængde fordeles på de i artikel 3, stk 2, første afsnit, nævnte bananer og de i artikel 3, stk. 2, andet afsnit, nævnte bananer. Ansøgningen om restbeløbet vedrører de samlede mængder, der blev markedsført i det pågældende år, og som opregnes efter samme fordeling."

5) Artikel 8 affattes således: "Artikel 8

1. Medlemsstaterne giver straks efter udløbet af hver periode, der er fastsat for udbetaling af forskud, Kommissionen meddelelse om de markedsførte mængder, som der er indgivet betalingsansøgninger for. Disse mængder fordeles som angivet i artikel 7, stk. 3, tredje led.

2. Inden tyve dage efter udgangen af perioden for indgivelse af ansøgning om restbeløbet som omhandlet i artikel 7, stk. 2, litra b), sender de Kommissionen for hver periode på to måneder:

- for bananer som nævnt i artikel 3, stk. 2, første afsnit, de pågældende mængder, gennemsnitssalgspriserne for grønne bananer samt gennemsnitspriserne på stadiet frit leveret første afskibningshavn - ulosset;

- for bananer som nævnt i artikel 3, stk. 2, andet afsnit, de pågældende mængder samt de gennemsnitssalgspriser, der blev i konstateret på de lokale markeder."

6) Artikel 10 affattes således: "Artikel 10

1. Efter at have kontrolleret støtteansøgningerne og bilagene udbetaler de nationale myndigheder inden for de to måneder, som følger efter den måned, hvori ansøgningen blev indgivet, alt efter tilfældet forskuddet eller restbeløbet.

2. Forskuddene og støttens restbeløb skal udbetales fuldt ud til støttemodtagerne."

7) Artikel 11 affattes således: "Artikel 11

Ved anvendelsen af ordningen for udligningsstøtten er den udløsende begivenhed for vekselkursen ved udbetaling af forskuddene den første dag i den pågældende markedsføringsperiode på to måneder som defineret i artikel 7, stk 2, og ved udbetaling af restbeløbet den 31. december i det år, som støtten er fastsat for."

8) Artikel 12, stk. 1, affattes således: "1. I tilfælde af uretmæssig udbetaling af støtte for bananer, der ikke er markedsført i overensstemmelse med artikel 1, inddriver myndighederne de udbetalte beløb, forhøjet med en rente, der beregnes fra datoen for udbetalingen af støtten indtil den faktiske tilbagebetaling.

For de producerende medlemsstater undtagen Grækenland anvendes den rentesats, der fastsættes af Den Europæiske Centralbank, og som offentliggøres i De Europæiske Fællesskabers Tidende.

For Grækenland anvendes den rentesats, der gælder for tilsvarende inddrivelser i national ret. Denne rentesats må ikke være lavere end den rentesats, der gælder for tremåneders statsgældsbeviser på betalingsdagen, forhøjet med et procentpoint.

Medlemsstaterne kan give afkald på at opkræve renterne, hvis deres beløb er på 20 EUR eller derunder."

9) Artikel 13 affattes således: "Artikel 13

De producerende medlemsstater meddeler på anmodning fra Kommissionen følgende oplysninger:

- udviklingen i EF-produktionen og dens markedsføring

- udviklingen i de faktiske omkostninger ved transport og levering frit om bord

- de disponible mængder i modnerierne

- udviklingen i priserne på EF-bananer på de forskellige stadier i branchen indtil grossist- og detailleddet og på bananer med oprindelse i tredjelande fra cif-stadiet til detailleddet."

10) Som artikel 13a indsættes: "Artikel 13a

Markedsføres EF-bananer i et produktionsområde i en given periode på to måneder til priser, der ligger betydeligt under gennemsnittet af priserne på bananer, der markedsføres i dette produktionsområde i samme periode, skærper medlemsstaterne kontrollen med overholdelsen af de kvalitetsnormer, der er fastsat i Kommissionens forordning (EF) nr. 2898/95(6)"

11) Bilaget udgår.

Artikel 2

Denne forordning træder i kraft på tredjedagen for offentliggørelsen i De Europæiske Fællesskabers Tidende.

Artikel 1, nr. 1, anvendes til fastlæggelse af støtten for 1999 fra den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. juli 1999.

På Kommissionens vegne

Franz FISCHLER

Medlem af Kommissionen

(1) EFT L 47 af 25.2.1993, s. 1.

(2) EFT L 160 af 26.6.1999, s. 80.

(3) EFT L 349 af 24.12.1998, s. 1.

(4) EFT L 170 af 13.7.1993, s. 5.

(5) EFT L 129 af 22.5.1999, s. 24.

(6) EFT L 304 af 16.12.1995, s. 17.